DELTA คาดยอดขายปีนี้โต 5-10% มองอัตรากำไรสูงกว่าปีก่อน
DELTA คาดยอดขายปีนี้โต 5-10% จากออกสินค้าใหม่ มองอัตรากำไรสูงกว่าปีก่อน หลังควบคุมค่าใช้จ่ายได้ดีขึ้น
29 ก.ค. 2558

นางสาวกุลวดี กวยาวงศ์ นักลงทุนสัมพันธ์ บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เปิดเผยว่า บริษัทคาดยอดขายปีนี้จะเติบโตได้ราว 5-10% จากปีก่อนที่อยู่ที่ 4.5 หมื่นล้านบาท เป็นผลจากยอดขายในภูมิภาคและทั่วโลก โดยเฉพาะตลาดหลักอย่าง อินเดีย ที่ขยายตัวต่อเนื่อง ซึ่งปีนี้คาดว่ายอดขายจากอินเดียจะเติบโตได้ 20-30% จากปีก่อนมียอดขายราว 150 ล้านเหรียญสหรัฐฯ โดยธุรกิจปีนี้ดีขึ้นจากสินค้า ODM ซึ่งมีสินค้าเพิ่มเข้ามาหลากหลายมากขึ้น
ทั้งนี้ สินค้าหลักที่สร้างยอดขายได้มากขึ้นจะเป็นสินค้าที่เกี่ยวข้องกับกลุ่มรถยนต์ รวมถึงยังเป็นการเติบโตตาม Data center และโทรคมนาคมอีกด้วย ประกอบกับที่ ผ่านมาบริษัทฯก็มีการขยายสำนักงานขายในภูมิภาคเพิ่มขึ้น ทั้งในกัมพูชา, เวียดนาม และสิงค์โปร อีกทั้งเน้นการขายให้กับลูกค้าโดยตรง พร้อมทั้งมีบริการหลังการขายที่จะช่วยผลักดันยอดขายให้เติบโตไปตามเป้าหมาย
นอกจากนี้ บริษัทคาดว่ากำไรสุทธิปีนี้จะสูงกว่าปีก่อนที่อยู่ในระดับ 13.5% เนื่องจากบริษัทมีการควบคุมค่าใช้จ่ายได้ดีขึ้น จากก่อนหน้านี้มีการลงทุนขยายสำนักงานในภูมิภาค ซึ่งแบกรับค่าใช้จ่ายค่อนข้างมาก โดยบริษัทใช้วิธีตัดจ่าย ทำให้ปีนี้ขาดทุนลดลง และสินค้าที่ผลิตและจำหน่ายเอง (ODM) มียอดขายเพิ่มขึ้น จากหันมาเน้นการขายลูกค้าโดยตรง
สำหรับสถานการณ์ที่เงินบาทอ่อนค่าว่า ส่งผลเชิงบวกต่อผลประกอบการของบริษัท และภาวะการแข่งขัน ซึ่งส่วนใหญ่บริษัทจะมีค่าใช้จ่ายและรับรู้ยอดขายในรูปของค่าเงินสกุลดอลลาร์สหรัฐฯ มากกว่า ขณะที่ค่าใช้จ่ายพนักงานในประเทศไทยจะจ่ายเป็นเงินบาท ซึ่งมองว่าได้รับผลกระทบเพียงเล็กน้อยเท่านั้น อย่างไรก็ตาม หากค่าเงินบาทยังคงอ่อนค่าอยู่จะส่งผลดีต่อผลการดำเนินงานในระยะต่อไปด้วย